Magnus Jøndal: – Morsomste jeg har opplevd
– Det morsomste jeg har vært med på, sier Jøndal som satt inn 25 mål på 35 skudd i EM. Det er uttelling nesten på høyde med suksesskollegaen på motsatt side, Kristian Bjørnsen. Mamelund lover å ofre helsen for bronsemedaljen – Magnus er sikker som banken. En lojal og flott spiller totalt sett. Han er en av våre beste forsvarsspillere, sier landslagstrener Glenn Solberg. I semifinalen bommet den supersikre norske kantduoen ikke på mer enn tre av sine 16 skudd. Likevel ble det tap. – Selvfølgelig kjedelig. Nå får vi prøve å legge det bak oss og holde fokus på bronsefinalen mot Kroatia, sier Jøndal. Han påstår at han ikke engasjerer seg i at tyskerne sendte en åttende spiller på banen de siste fem sekundene. – Det la jeg ikke merke til. Etterpå har jeg ikke tenkt på det i det hele tatt. Vi slapp inn det siste målet og tapte på det, sier han. Jøndal har tatt opp arven direkte etter Håvard Tvedten (507 landslagsmål/på VMs All Star Team 2011). Han scorer mange mål, men holder en mye lavere profil enn den utadvendte vestlendingen. Skandalen: Norge trekker protesten – Det er mulig at Magnus blir sett på som en beskjeden kar. Men han bidrar virkelig i gruppen både på og utenfor banen, mener Glenn Solberg. Magnus Jøndal er den eneste av de norske nøkkelspillerne som fortsatt spiller hjemme i Norge. Han har fortsatt ikke forlenget kontrakten i Arendal. Den går ut til våren. Jøndal mener at det «kan være vanskelig» å komme ut i profflivet som venstrekant. Men er åpen for å dra ut i verden sammen med samboer Emilie Asbjørnsen. En dansk agent jobber for ham. – Vi får se hva som skjer. Jeg har ikke tenkt på klubbskifte nå i mesterskapet og har ikke hørt om at jeg har noen tilbud. De to siste sesongene har jeg trivdes veldig godt i Arendal med både serie- og cupmesterskap i fjor, sier Jøndal – som også denne sesongen leder Grundigligaen med Sørlandets beste håndballklubb noensinne. VG-kommentar: Feil mann og grov tysk usportslighet Magnus Jøndal er vokst opp i lille Tomter (1600 innbyggere) i Hobøl kommune i Østfold. Han måtte reise en knapp halvtime i bil for å komme til en idrettshall. Men Norges nye kantstjerne er arvelig belastet. Faren Arild Jøndal spilte nemlig to landskamper for Norge sommeren 1979. I debuten tapte Jøndal senior med 17 mål for sønnens semifinalemotstander Tyskland. – Han var venstreback og spilte for Lillestrøm i 1. divisjon, men jeg har aldri sett ham spille, sier Jøndal junior som ble født nesten ni år etter at faren var innom landslaget.
Tyskland-tapet var bittert. Men her smiler Magnus Jøndal (27) igjen. Venstrekanten til ØIF Arendal har fått sitt store internasjonale gjennombrudd i EM.